Wikiloc | Ruta Castell del Montgrí, circular des de Torroella de Montgrí [amb nens]
Castell del Montgrí, circular des de Torroella de Montgrí [amb nens]
2.839 127 966
David Soler, desembre 2019
Sortida familiar al Castell del Montgrí, aprofitant un dia ben plàcid de finals de l’any. Caminada senzilla, apta per a tots els públics, molt concorreguda i amb excel·lents vistes de paisatge. Això sí, cal tenir en compte que en aquesta zona sol ser habitual el vent fort de tramuntana, i que a l’estiu el massís del Montgrí pot tenir un risc molt alt d’incendi. En cas de calor aneu ben proveïts d’aigua, ja que no es passa per cap font. El nivell de dificultat moderat el poso pensant en els petits, pel tram de la baixada. El Castell del Montgrí és una talaia de primer ordre des de la que es domina bona part del territori empordanès, tant el Baix com l’Alt Empordà, i que en dies clars com avui, permet abastar des del Canigó al Cadí, i del Montseny al Cap de Creus. Per fer la ruta més variada, programem una circular des de Torroella de Montgrí que puja al castell per la via clàssica del Coll de Santa Caterina, i baixa pel costat oposat, el Coll d’en Garrigàs.
El cotxe es pot deixar als carrers més alts de Torroella de Montgrí, per exemple a la Ronda Pau Casals, davant l’escola Sant Gabriel, en el nostre cas (altitud 50 m). De seguida prenem el camí de Santa Caterina, pujant per un corriol paral·lel a una pista, a la que s’ajunta més amunt. Aquest tram inicial va pujant per terreny obert de garrigar i matollar, amb abundants oliveres escampades tant pel que deuen ser antics conreus abandonats com en altres parcel·les actualment cultivades. En una corba de la pista cap a la dreta, un corriol continua recte; escollim seguir per la pista, tot i que més amunt ambdós també conflueixen. La pista fa un nou gir a l’esquerra i s’estreny fins esdevenir un camí. Travessa la tartera del Pedrigolet, clàssica via de baixada directa des del castell que, actualment, està molt erosionada i malmesa pel pas de generacions d’excursionistes. Quan el nostre camí s’ajunta amb el que ve de més avall, iniciem la pujada més forta. Unes quantes llaçades per terreny rocós, passant pel costat de tres petites capelles de pedra, i arribem al Coll de Santa Caterina (40 minuts, cota 195 m). Cruïlla de camins marcada amb una creu metàl·lica sobre una voluminosa base de pedra. A la dreta (est), va el camí del castell del Montgrí; recte baixa cap al santuari de Santa Caterina; a l’esquerra s’enfila vers la muntanya d’Ullà. Continuem cap al castell, del que des d’aquí a penes en veiem la punta dels merlets.
Ara el camí, molt fresat, s’enfila decididament tot fent llaçades que van superant graonades calcàries. Amb unes vistes que es van ampliant a mida que pugem, arribem a un replà sota el castell, on hi ha un antic front de pedrera d’on s’extragué pedra per a la seva construcció. Un últim ressalt i sortim a la gran esplanada del cim de la muntanya del Montgrí, on hi ha el castell homònim (1 h 10 min, 303 m). La mola del castell és imponent, però podríem dir que és tot façana; bé, millor dit, és tot muralla. Un cop s’hi entra, dins seu no hi ha res més, tan sols part dels fonaments d’estances mai edificades i el paviment del pati d'armes. La seva construcció, a cavall dels segles XIII i XIV, es relaciona amb els conflictes bèl·lics entre els comtats de Barcelona i d’Empúries. Però sembla ser que les hostilitats van acabar abans que les obres, i restà inacabat. En època recent (dècades de 1980-1990) fou restaurat. Actualment es pot pujar al capdamunt de la seva muralla per una escala de cargol, i recórrer-ne el seu perímetre. Des de dalt de les seves quatre torres rodones es gaudeix de vistes excepcionals en totes direccions. Nosaltres ens quedem pels voltants del castell a dinar i mandrejar una estona.
En acabat, prenem un camí en direcció nord que descendeix cap al coll d’en Garrigàs. Aquest camí és molt costerut, la baixada és forta, per terreny rocós i pedregós, fins i tot en alguns punts és convenient ajudar-se puntualment amb les mans, per tant cal anar amb precaució (ho dic per si aneu amb mainada petita o gent poc avesada a baixar per camins d’aquest tipus). En una mica menys de mitja hora arribem al coll d’en Garrigàs (1 h 37 min de caminada efectiva, cota 215 m). Nova cruïlla de camins: per la nostra esquerra en puja un que ve de Santa Caterina; recte el que s’enfila cap al Montplà; a la dreta que retorna cap a Torroella, cap on anem. En aquest nou tram de baixada el camí està molt desgastat, amb pedres soltes i sorra que poden causar alguna relliscada. En uns 15 minuts sortim a una pista, en un revolt on s’està construint un petit pont que creua la torrentera per on baixàvem. La pista passa, al cap de poc, pel costat d’una petita clapa de bosc d’alzines sureres, a l’indret anomenat Els Suros (1 h 57 min efectius, 130 m). Aquí, uns quants suros d’escorça ennegrida es mantenen dempeus com a autèntics supervivents dels, malauradament, massa habituals incendis forestals al massís. La pista arriba al costat d’una gran finca privada amb plantacions d’oliveres i una masia restaurada. A partir d’aquí, ja per pista asfaltada, acabem arribant al punt d’inici (2 h 15 minuts de caminada efectiva, quasi 4 h en total comptant l’estada al castell).
1 Coll de Santa Caterina
2 Castell del Montgrí
3 Coll d'en Garrigàs
4 Els Suros